I. Mikloš, podpredseda vlády a minister financií SR: (2003-12-16):
K 30. septembru rozpočtové príjmy dosiahli 163,4 mld. korún, čo predstavuje 69,4 % ročného rozpočtu. Aj keď v III. štvrťroku došlo k zrýchleniu tendencie v plnení príjmov, ich inkaso tak absolútne, ako aj relatívne zaostávalo za rozpočtovanými zámermi. Naďalej pretrvával podproporcionálny vývoj plnenia daňových príjmov, keď za 3 štvrťroky sa vyinkasovali necelé 2 tretiny rozpočtovanej sumy. Časový výpadok dane z pridanej hodnoty predstavoval asi 17,7 mld. korún a v porovnaní so stavom ku koncu polroka sa ďalej prehĺbil o asi 4 percentuálne body. Reálne možno predpokladať, že ku koncu roka sa jej rozpočtovaný výnos nenaplní. Výpadok dane z pridanej hodnoty a niektorých ďalších objemovo menej významných rozpočtových príjmov nevykompenzuje ani predpokladané prekročenie nedaňových rozpočtových príjmov, ktoré kvantifikujeme na úrovni asi 9,1 mld. korún. Riziko nenaplnenia ročného rozpočtu celkových príjmov teda predstavuje zhruba 8,2 mld. korún, čo je v porovnaní so značne pesimistickým odhadom na základe polročných údajov o plnení rozpočtu o 4 mld. korún menej. Výdavky štátneho rozpočtu dosiahli k 30. septembru 201,1 mld. korún, čo predstavuje 69 % ročného rozpočtu. Aj čerpanie výdavkov bolo z časového hľadiska podproporcionálne, čo spôsobuje najmä nízke čerpanie prostriedkov vyčlenených na financovanie kapitálových potrieb len na 49,8 % ročného rozpočtu. V rámci bežných výdavkov, ktoré tvoria takmer 87 % celkových rozpočtovaných prostriedkov, sa do 30. septembra vyčerpalo 72 %. Z plnenia príjmov a čerpania výdavkov vyplynul schodok rozpočtového hospodárenia k 30. septembru v sume 37,7 mld. korún, čo je 67,2 % jeho celoročne rozpočtovanej výšky. V záujme dodržania zákonom určeného schodku 56 mld. korún vláda na návrh ministerstva financií uznesením č. 1051 z 13. novembra schválila možnosť čiastočného zapojenia prostriedkov štátnych finančných aktív do príjmov rozpočtu v nadväznosti na skutočný vývoj rozpočtového hospodárenia v závere roka. Tým by sa čiastočne eliminoval výpadok príjmov, sme však pripravení reagovať aj vo výdavkovej časti rozpočtu, najmä pri čerpaní vyčlenených rezerv, resp. pri posudzovaní žiadostí o výnimky z časového použitia rozpočtových prostriedkov a prevádzaní nevyčerpaných prostriedkov na rozpočtové programy. Podľa najaktuálnejších údajov o plnení rozpočtu, ktoré máme k dispozícii z operatívnych informácií poskytovaných Národnou bankou, k 15. decembru dosiahli rozpočtové príjmy 217,9 mld. korún, výdavky 267,4 mld. korún a schodok sa zvýšil na 49,5 mld. korún. V relatívnom vyjadrení z ročného rozpočtu to pri príjmoch predstavuje 92,6 %, pri výdavkoch 91,7 % a pri schodku 88,3 %. Vzhľadom na to, že do konca roka ostáva už iba 9 pracovných dní, môžeme s väčšou presnosťou kvantifikovať očakávané výsledky celoročného rozpočtového hospodárenia. Na základe údajov, ktoré som uviedol, o plnení príjmov a výdavkov k včerajšiemu dňu, očakávame, že celkové príjmy štátneho rozpočtu by mali dosiahnuť asi 227,2 mld. korún a oproti celoročnému rozpočtu sa nesplnia o 8,2 mld. korún. Tento výpadok spôsobí predpokladané nenaplnenie daňových príjmov o asi 17,3 mld. korún, kým, naopak, nedaňové príjmy sa prekročia o 9,1 mld. korún. V oblasti výdavkov kvantifikujeme úsporu oproti rozpočtu o 7 mld. až 8 mld. korún, a to predovšetkým úsporou výdavkov v kapitolách Štátny dlh a Všeobecná pokladničná správa. Aj keď záver roka je z hľadiska plnenia príjmov, ale najmä realizácie výdavkov značne nadpriemerný, doterajšie výsledky rozpočtového hospodárenia nás oprávňujú na reálne hodnotenie v tom, že rozpočtový schodok 56 mld. korún sa dodrží. Zároveň si dovolím odporúčať, aby Národná rada zobrala predloženú správu na vedomie a prijala uznesenie tak, ako je navrhnuté v správe. Ďakujem. Z. Martináková, podpredsedníčka NR SR: Ďakujem, pán minister. Prosím predsedu Výboru Národnej rady pre financie, rozpočet a menu pána poslanca Pála Farkasa, aby podal správu o výsledku prerokovania tohto materiálu vo výboroch Národnej rady.